钦定古今图书集成/明伦汇编/氏族典/第102卷 > 《廖用贤尚友录》 > 倪思
## 钦定古今图书集成/明伦汇编/氏族典/第102卷 > 《廖用贤尚友录》 > 倪思

按《宋史倪思传》：“思字正甫，湖州归安人。乾道二年进
士，中博学宏词科，累迁秘书郎，除著作郎兼翰林权
直。光宗即位，典册与尤袤对掌。故事行三制，并宣学
士，上欲试思能否，一夕并草除公师四制，训词精敏，
在廷诵叹。权侍立修注官，迁将作少监，兼权直学士
院，升中书舍人，同修国史。寻兼侍讲，除礼部侍郎，兼”
权吏部侍郎，出知绍兴府。宁宗即位，改婺州，未上，提
举太平兴国宫。召除吏部侍郎兼直学士院。御史姚
愈劾思，出知太平州，历知泉州、建宁府，皆以言者论
去。久之，召还，试礼部侍郎兼直学士院。司谏毛宪劾
思，予祠。《𠈁胄》殛，复召除，权兵部尚书兼侍读，徙礼部
尚书，既而以宝谟阁直学士知镇江府，移福州。史弥
远拜右丞相，思僭论麻制，镌职而罢。久之，除宝文阁
学士、提举嵩山崇福宫。嘉定十三年，卒，谥“文节。”